Protesoptogte in Pta: Vermy hierdie strateArgieffoto: memyselfaneye (Pixabay) Die Tshwane-metropolisie het Pretorianers gewaarsku twee verskillende optogte deur politieke partye word Woensdag in die stad gehou. Sr.supt. Isaac Mahamba, woordvoerder van die metropolisie, het gesê toestemming is verleen aan onderskeidelik die DA, EFF en SAKP om vanaf 08:00 tot 15:00 Woensdag optogte in die stad te hou. Die SAKP het egter intussen op Twitter aangekondig hul optog is gekanselleer aangesien die aanklagte teen Pravin Gordhan, minister van finansies, teruggetrek is. Die DA en EFF se optogte gaan egter voort en sal vanaf Kerkplein na die Pretoria-landdroshof gehou word. Die EFF het Maandag in ŉ verklaring gesê die party se optog sal nie gekanselleer word nie, aangesien die optog nie beplan was in reaksie op die Gordhan-sage nie. Volgens die party hou die optog verband met die #FeesMustFall-veldtog, ŉ eis dat adv. Shaun Abrahams, hoof van die NVG, bedank en ŉ eis dat pres. Jacob Zuma bedank omdat hy sy ampseed oortree het. Die DA het ook op Twitter gesê sy optog, ter verdediging van SA se demokratiese instansies, sal voortgaan. Volgens Mahamba sal die optogte deur WF Nkomostraat in ŉ westelike rigting gehou word, verby Bosmanstraat, links in Sophy De Bruyn-straat, verby Pretoriusstraat en links in Francis Baard-straat. Nog ŉ organisasie, Save South Africa, sal ook buite die Pretoria-landdroshof betoog van 08:00 tot 15:00. Volgens Mahamba sal die EFF ook môre (1 November) buite die hooggeregshof in Pretoria betoog, ook vanaf 08:00 tot 15:00. “Tshwane-metropolisiebeamptes sal al die strate wat deur die optogte geraak word, monitor. Motoriste word aangeraai om hierdie strate te vermy en eerder van alternatiewe roetes gebruik te maak, soos Nana Sita-straat, Visagiestraat, Eskia Mphahlele-rylaan en Boomstraat,” het Mahamba gesê.